
Video transcript: Yr Agenda Gynaliadwy

Yn 2015, datblygodd arweinwyr y byd yn y Cenhedloedd Unedig y glasbrint ar gyfer Nodau Datblygu Cynaliadwy 2030: set o 17 nod i greu dyfodol cynaliadwy ar gyfer y byd i gyd. Mae’r agenda yn fframio problemau’r byd ac yn gosod canllawiau ar gyfer cyflawni cynaliadwyedd.
Yn y fideo hwn byddwn yn canolbwyntio ar bump o'r 17 nôd.
1. Rhoi diwedd ar dlodi yn ei holl ffurfiau ym mhobman. Mae’r nod hwn wedi’i anelu at ddileu tlodi yn fyd-eang ac un o’i dargedau yw dileu tlodi eithafol i bawb erbyn 2030. Fodd bynnag, mae hefyd yn dweud bod pandemig Covid-19 wedi arwain at y cynnydd cyntaf mewn tlodi eithafol mewn cenhedlaeth, a rhagwelir ar hyn o bryd y bydd cyfraddau tlodi byd-eang yn 7% yn 2030, gan felly fethu’r targed.

2. Sicrhau addysg gynhwysol o safon a hyrwyddo cyfleoedd dysgu gydol oes i bawb. O fewn y nod hwn mae targedau i’w cyrraedd erbyn 2030, gan gynnwys: Sicrhau bod pob plentyn yn cwblhau addysg gynradd ac uwchradd rhad ac am ddim, teg ac o safon sy’n arwain at ddeilliannau dysgu perthnasol ac effeithiol, a sicrhau mynediad cyfartal i bawb at gymwysterau technegol, galwedigaethol ac addysg drydyddol, gan gynnwys prifysgol, sy’n fforddiadwy ac o safon.  

3. Cyflawni cydraddoldeb rhywiol a grymuso pob menyw a merch. Mae'r nod hwn yn targedu sawl maes gan gynnwys dileu trais yn erbyn menywod, a sicrhau cyfle cyfartal i fenywod mewn bywyd gwleidyddol, economaidd a chyhoeddus. O 2021, dim ond 28.2% o swyddi rheoli sydd wedi eu cymryd gan fenywod, a dywedir bod un o bob tair menyw yn destun trais corfforol a/neu rywiol o leiaf unwaith yn ystod eu hoes o 15 mlwydd oed ymlaen.

4. Hyrwyddo twf economaidd cynaliadwy a chynhwysol a gwaith gweddus i bawb. Pwrpas y nod hwn yw cynyddu twf economaidd yn fyd-eang trwy bolisïau sy'n canolbwyntio ar ddatblygiad ac arloesedd technolegol, ymhlith pethau eraill. Mae yna hefyd gyfrifoldeb ar gynyddu cyflogaeth ieuenctid; o 2019, nid oedd 14% o ddynion ifanc a 31.1% o fenywod ifanc mewn addysg, cyflogaeth na hyfforddiant.


5. Lleihau anghydraddoldeb o fewn ac ymhlith gwledydd. Mae’r pandemig Covid-19 yn debygol o fod wedi gwrthdroi’r cynnydd a wnaed o ran lleihau anghydraddoldeb ers damwain ariannol 2008, a gyda chyfran y bobl sy’n ffoaduriaid wedi mwy na dyblu ers 2010, ffocws y nod hwn yw targedu’r materion hyn trwy ddulliau gwleidyddol a chymdeithasol.
Gosodwyd yr amcanion hyn gyda’r nod o sicrhau dyfodol mwy cynaliadwy a chyfartal i’r byd cyfan, gydag arweinwyr y byd yn addo chwarae eu rhan i’w cyflawni. Fodd bynnag, mae hefyd yn bwysig i chi, fel unigolion, wneud eich rhan a gwella gwerth y byd.

